Ջեյմս Տիսո

Ջեյմս Տիսո (, ), ֆրանսիացի նկարիչ։ Աշխատել է Անգլիայում։

Կենսագրություն 
Ծնվել է Նանտում:Սովորել է Գեղարվեստի դպրոցում, ինչպես նաև Դոմինիկ Էնգրի և ֆրանսիացի նկարիչ Ֆլանդրենի մոտ։

Առաջին անգամ ցուցադրվել է Սալոնում 23 տարեկան հասակում։ 1861 թվականին ներկայացրել է «Ֆաուստի և Մարգարիտայի հանդիպումը» կտավը, որը պետությունը ձեռք է բերել Լյուքսեմբուրգյան պատկերասրահի համար։ Նկարչի առաջին շրջանը բնորոշվում է գեղեցիկ կանանց նկատմամբ ընդգծված ուշադրությամբ։ Դա մասնավորապես դրսևորվել է La Femme a Paris շարքում։

Ջեյմս Տիսոն կռվել է ֆրանս-պրուսական պատերազմում։ Նրան կասկածել են կոմունարներին համակրելու մեջ, ինչից հետո նկարիչը Փարիզից տեղափոխվել է Լոնդոն, որտեղ սկսել է փորագրություն սովորել Սեյմոն Հեդենի մոտ։ Նկարել է ծաղրանկարներ Vanity Fair ամսագրի համար, շատ դիմանկարներ ու ժանրային նկարներ։

1870 թվականին Տիսոն համդիպել է ամուսնուց բաժանված Քեթլին Նյուտոնի հետ, որը դարձել է նրա կյանքի ուղեկցուհին և շատ կտավների բնորդուհին։ Քեթլինը տեղափոխվել է նկարչի տուն և նրա հետ ապրել մինչև մահը` 1882 թվականին, երբ 28 տարեկան տարեկան հասակում վերջ է տվել կյանքին` լինելով թոքախտի վերջին շրջանում։

Նկարիչը լքել է Փարիզը, որտեղ վերադարձել էր Քեթլինի մահից հետո` ուղևորվելով Պաղեստին։ Այստեղ նա ձեռնամուխ է լինում իր գեղարվեստական ժառանգության հիմնական թեմային` ստեղծելով Հիսուսի կյանքը պատկերող 700 ջրաներկ նկար։ 1896 թվականին Նոր կտակարանի թեմայով 350 նկարները ներկայացվում են Փարիզում, հաջորդ տարի` Լոնդոնում։ Հետագայում դրանք տպագրվում են «Լեմերսիե» ամսագրում, ինչի համար նկարիչը ստանում է 1.100.000 ֆրանկ։ Ներկայումս մոտ 1.500 նկարից բաղկացած հավաքածուն գտնվում է Բրուքլինի թանգարանում։ Նկարիչը ստեղծել է նաև Հին կտակարանի թեմաներով գործեր` դրանց վրա աշխատելով մինչև իր կյանքի վերջը։

Տիսոյի`աստվածաշնչյան թեմաներով գործերի արժեքը ոչ այնքան կրոնական թեման է, ինչքան խնամքով կենցաղը իր դետալներով պատկերելու նրա ունակությունը։

Ծանոթագրություններ

Արտաքին հղումներ 
 Ջեյմս Տիսոյի աշխատանքները 

Ֆրանսիացի նկարիչներ
Փարիզի գեղարվեստի ազգային բարձրագույն դպրոցի շրջանավարտներ